स्तोत्र 146
1 याहवेहचे स्तवन करा.
हे माझ्या जिवा, याहवेहचे स्तवन कर.
2 आजीवन मी याहवेहचे स्तवन करेन;
माझ्या जिवात जीव असेपर्यंत मी माझ्या परमेश्वराची स्तुती करेन.
3 तुम्ही अधिपतींवर भरवसा ठेवू नका; ते केवळ मानव आहेत;
तारण करण्याचे सामर्थ्य त्यांच्याजवळ नाही.
4 कारण जेव्हा त्यांचे प्राण जातात, त्यांचे शरीर भूमीत परत जाऊन मिळते;
त्या दिवशी त्यांनी केलेल्या सर्व योजना नष्ट होतात.
5 तो मनुष्य धन्य होय, ज्याचा साहाय्यकर्ता याकोबाचा परमेश्वर आहे,
आणि ज्याची आशा याहवेह त्याच्या परमेश्वराच्या ठायी आहे,
6 कारण त्यांनीच आकाश, पृथ्वी, सागर,
आणि त्यातील सर्वकाही निर्माण केले;
ते सदासर्वदा विश्वासयोग्य आहेत.
7 गरीब व गांजलेले यांना तेच योग्य न्याय देतात;
तसेच भुकेल्यांस ते अन्न देतात;
याहवेहच बंदिवानांना मुक्त करतात,
8 ते आंधळ्यास दृष्टी प्रदान करतात,
याहवेह ओझ्याखाली वाकलेल्यास उचलून उभे करतात,
परमेश्वराला नीतिमान प्रिय आहेत.
9 याहवेह निर्वासितांचे रक्षण करतात,
आणि अनाथ व विधवा यांची काळजी घेतात,
परंतु दुष्टांच्या योजना ते नष्ट करतात.
10 याहवेह सर्वकाळ राज्य करतील,
हे सीयोना, तुझे परमेश्वर पिढ्यान् पिढ्या राज्य करतील.
याहवेहचे स्तवन करा.