स्तोत्र 138
दावीदाचे स्तोत्र.
1 हे याहवेह, मी माझ्या अंतःकरणापासून तुमचे उपकारस्मरण करेन;
मी तुमची स्तुतिस्तोत्रे “दैवतांच्या” पुढे गाईन.
2 उपासना करीत असताना, तुमच्या मंदिराकडे मी नतमस्तक होईन,
आणि तुमच्या सर्व दयामय प्रीतीबद्दल आणि विश्वासूपणाबद्दल,
तुमची उपकारस्तुती करेन,
कारण तुम्ही तुमच्या वचनाला
तुमच्या किर्तीपेक्षा उंच केले आहे.
3 जेव्हा मी हाक मारली, तुम्ही प्रत्युत्तर दिले;
मला शक्ती देऊन खूप धैर्य दिले.
4 हे याहवेह, पृथ्वीवरील सर्व राजे तुमचे उपकारस्मरण करतील,
कारण यातील प्रत्येकजण तुमच्या मुखाचे निर्णय ऐकतील.
5 ते याहवेहच्या गौरवशाली मार्गाचे गुणगान करतील,
कारण याहवेहचे गौरव अतिथोर आहे.
6 याहवेह महान असले तरी ते दीनांची दयेने काळजी घेतात;
गर्विष्ठ लोकांना मात्र ते दुरूनच ओळखतात.
7 मी संकटांनी वेढलेला असलो,
तरी तुम्ही मला त्यातून सुखरुपपणे सोडविता;
माझ्या संतापलेल्या शत्रूंवर तुम्ही आपला हात उगारता;
तुमचा उजवा हात माझा बचाव करतो.
8 याहवेह माझे निर्दोषत्व सिद्ध करतील;
परमेश्वरा, तुमची करुणा सनातन आहे—
आपल्या हस्तकृतीचा त्याग करू नका.