स्तोत्र 81
संगीत निर्देशकाकरिता. “गित्तीथ” वर आधारित.* आसाफाची रचना.
1 परमेश्वर, जे आमचे सामर्थ्य आहेत, त्यांच्यासाठी हर्षाने गा;
याकोबाच्या परमेश्वरासाठी जयघोष करा!
2 खंजिरीच्या तालावर संगीताचा प्रारंभ करा,
वीणा व सतारीवर मधुर स्वर वाजवा.
3 नवचंद्राच्या समयी आणि पौर्णिमेच्या सणांच्या दिवशी,
आमच्या आनंदोत्सवाच्या वेळी कर्णा वाजवा;
4 इस्राएलसाठी हे विधी आहेत,
हे याकोबाच्या परमेश्वराचे नियम आहेत.
5 जेव्हा परमेश्वराने इजिप्त देशाचा प्रतिकार केला,
तेव्हा त्यांनी योसेफाला हे नियम नेमून दिले.
मी एक अज्ञात वाणी ऐकली व ती म्हणाली:
6 “आता मी त्यांच्या खांद्यावरील भार काढून टाकला आहे;
मी त्यांचे हात भार्‍याच्या ओझ्यापासून मुक्त केले आहेत.
7 तू संकटाच्या वेळी माझा धावा केलास आणि मी तुला सोडविले;
मेघगर्जनेतून मी तुला उत्तर दिले;
मरीबाह येथे मी तुझ्या विश्वासाची परीक्षा पाहिली.
सेला
8 माझ्या लोकांनो, माझे ऐका, आणि मी तुम्हाला सावध करेन—
हे इस्राएला, तू केवळ माझे ऐकशील तर किती बरे होईल!
9 तू कोणत्याही परराष्ट्रीय दैवताची कधीही उपासना करू नकोस;
माझ्याशिवाय तू इतर कोणत्याही दैवताला वंदन करू नकोस.
10 मी याहवेह, तुझा परमेश्वर आहे,
ज्याने तुला इजिप्तच्या भूमीतून सोडवून आणले.
तू आपले मुख पूर्ण उघड आणि ते मी भरेन.”
11 परंतु माझ्या लोकांनी माझे ऐकले नाही;
इस्राएलने माझी आज्ञा पाळली नाही.
12 म्हणूनच त्यांच्या मनास येईल तसे हट्टीपणाने मी त्यांना वागू दिले,
ते स्वतःची इच्छापूर्ती करत राहिले.
13 “परंतु माझ्या लोकांनी केवळ माझे ऐकले असते,
जर इस्राएल माझ्या मार्गाने चालले असते तर,
14 मी त्याच्या शत्रूंचा किती त्वरेने पाडाव केला असता,
आणि त्याच्या विरोधकांवर माझ्या हाताचा प्रहार केला असता!
15 जे याहवेहचा तिरस्कार करतात,
ते दबकून गेले असते आणि त्यांना मिळालेली शिक्षा सर्वकाळ टिकली असती.
16 मग मी तुला उत्तमोत्तम गहू खाऊ घातले असते;
तुला डोंगरातील उत्कृष्ट मधाने मी तुला तृप्त केले असते.”
* स्तोत्र 81: शीर्षक: बहुतेक एक संगीत संज्ञा