3
सुज्ञान कल्याण प्रदान करते
1 माझ्या मुला, माझे शिक्षण विसरू नकोस,
परंतु माझ्या आज्ञा तुझ्या अंतःकरणात ठेव;
2 कारण ते तुझे आयुष्य अनेक वर्षापर्यंत वाढवतील,
आणि तुला शांती आणि समृद्धी देतील.
3 प्रीती आणि विश्वासूपणा तुला कधीही न त्यागोत;
त्यांना तू आपल्या गळ्याभोवती बांध,
त्यांना तुझ्या हृदयाच्या पटलावर लिहून ठेव.
4 तेव्हा तुला परमेश्वराकडून आणि मानवाकडून
अनुग्रह आणि सत्कीर्ती प्राप्त होतील.
5 तुझ्या संपूर्ण अंतःकरणापासून याहवेहवर भरवसा ठेव;
आणि स्वतःच्या बुद्धीवर अवलंबून राहू नकोस;
6 तुझ्या सर्व मार्गात तू त्यांच्या अधीन राहा,
आणि ते तुझे मार्ग सुकर* करतील.
7 स्वतःच्या नजरेत शहाणा होऊ नकोस;
परंतु याहवेहचे भय बाळग आणि वाईटापासून दूर राहा.
8 हे तुझ्या देहाला आरोग्य देईल
आणि तुझ्या हाडांना पोषकसत्व असे होईल.
9 तुझ्या संपत्तीने व तुझ्या सर्व पिकातील प्रथमफळांनी
याहवेहचा सन्मान कर;
10 तेव्हा तुझी कोठारे समृद्धीने भरून जातील,
आणि तुझी कुंडे नव्या द्राक्षारसाने ओसंडून वाहतील.
11 माझ्या पुत्रा, याहवेहच्या शिस्तीचा अनादर करू नकोस;
आणि त्यांनी निषेध केल्यास चिडू नकोस;
12 कारण जसा पिता मुलामध्ये आनंद मानतो, तसाच त्याला शिस्तही लावतो,
याहवेह ज्यांच्यावर प्रीती करतात त्यालाच ते शिस्त लावतात!
13 ज्या मानवांना सुज्ञान प्राप्त होते
व जे समंजसपणा मिळवितात ते धन्य.
14 कारण ती चांदीपेक्षा फारच लाभदायक आहे,
आणि ती सोन्यापेक्षा अधिक फायदा मिळवून देते.
15 ती माणकांपेक्षा अधिक मोलवान आहे,
तुला आवडणार्‍या कोणत्याही वस्तूंची तुलना तू तिच्याबरोबर करू शकत नाही.
16 तिच्या उजव्या हातात दीर्घायुष्य आहे;
आणि धन व सन्मान तिच्या डाव्या हातात आहेत.
17 तिचे मार्ग आनंदाचे मार्ग आहेत,
आणि तिच्या सर्व पाऊलवाटांवर शांती आहे.
18 जे तिला धरून राहतात त्यांना ती जीवनीवृक्षाप्रमाणे आहे;
जे तिला घट्ट धरून राहतात, ते आशीर्वादित होतील.
19 सुज्ञानाद्वारे याहवेह यांनी पृथ्वीचा पाया घातला,
शहाणपणाने त्यांनी आकाशाची स्थापना केली;
20 त्यांच्या ज्ञानाने खोल जले दुभागली गेली,
आणि मेघांनी दवबिंदू पाडले.
21 माझ्या मुला, सुज्ञान आणि शहाणपण तुझ्यापासून दूर जाऊ देऊ नकोस,
खरे न्यायीपण आणि विवेक जपून ठेव;
22 तीच तुझ्यासाठी जीवन असतील,
ती तुझ्या गळ्याला कृपेचा अलंकार असतील.
23 मग तू तुझ्या मार्गाने सुरक्षित चालशील,
आणि तुझा पाय अडखळणार नाही.
24 तू जेव्हा विसावा घेशील, तेव्हा तुला भीती वाटणार नाही;
जेव्हा तू झोपशील, तुला गोड झोप लागेल.
25 अचानक आलेल्या संकटाला तू भिऊ नकोस,
किंवा दुष्टांचा नाश होत असला तरी भिऊ नकोस;
26 कारण याहवेह तुझ्या बाजूला असतील
आणि ते तुझा पाय पाशात अडकू देणार नाहीत.
27 ज्यांचे भले करण्याचे तुझ्या आटोक्यात असले,
तर ते करण्यास नाकारू नकोस.
28 एखादी वस्तू तुझ्याजवळ असताना
“तू जा आणि उद्या परत ये, म्हणजे मी ती तुला देईन”
असे तुझ्या शेजार्‍याला म्हणू नकोस.
29 तुझा शेजारी तुझ्याजवळ विश्वासाने राहत असताना,
त्याचे वाईट करण्याचे योजू नकोस.
30 जर एखाद्या मनुष्याने तुझे वाईट केले नसेल,
तर निष्कारण त्याच्यावर आरोप करू नकोस.
31 हिंसा करणार्‍यांचा हेवा करू नकोस,
किंवा त्यांच्या कोणत्याही मार्गाची निवड करू नकोस.
32 कारण याहवेहना कुटिलपणाबद्दल घृणा वाटते,
परंतु जो नीतिमान आहे त्याला ते विश्वासपात्र मानतात.
33 याहवेहचा शाप दुष्ट मनुष्याच्या घरावर असतो,
परंतु नीतिमानाचे घर ते आशीर्वादित करतात.
34 उपहास करणार्‍या गर्विष्ठांचा ते उपहास करतात,
परंतु जे नम्र आणि पीडित आहेत त्यांच्यावर ते कृपा करतात.
35 ज्ञानी लोकांना सन्मानाचा वारसा मिळतो,
परंतु मूर्खांना फक्त लज्जा मिळते.
* 3:6 किंवा तुझे मार्गदर्शन