स्तोत्र 58
संगीत दिग्दर्शकासाठी. “अल्तश्केथ” चालीवर आधारित. दावीदाचे मिक्ताम गाण्याची रचना.
1 अहो सत्ताधीशांनो, तुमचे निकाल खरोखर योग्य असतात काय?
तुम्ही लोकांचा न्याय प्रामाणिकपणे करता काय?
2 नाही, विपरीत न्याय कसा करावा याचा तुम्ही आपल्या मनात शोध लावता
आणि तुमचे हात पृथ्वीवर हिंसक कृत्ये पसरवितात.
3 दुष्ट लोक जन्मतःच चुकीच्या मार्गांने जातात;
गर्भात असतानाच ते लबाड्या करतात.
4 त्यांचे विष सर्पाच्या विषासारखे आहे,
ते कान बंद ठेवणार्‍या नागसर्पांसारखे आहेत,
5 की गारुडी कितीही कुशल असला,
तरी तो गारुड्याचा सूर ऐकणार नाही.
6 हे परमेश्वरा, त्यांचे विषाचे दात पाडून टाका;
याहवेह, या सिंहांच्या दाढा उपटून काढा.
7 त्यांना पाण्यासारखे वाहू द्या आणि विलीन करा;
जेव्हा ते धनुष्य रोखतात, तेव्हा त्यांचे बाण लक्ष्य गाठू नयेत.
8 गोगलगायीप्रमाणे चिखलातच त्यांना विरघळून जाऊ द्या;
सूर्याचे दर्शन न घेता मरण पावणार्‍या, अकाली जन्मणार्‍या गर्भासारखे ते होवोत.
9 काटेरी झुडूपात लागलेल्या अग्नीची आच तुमच्या भांड्यांना लागण्यापूर्वी—
ते हिरवे असो वा वाळलेले—दुष्टही लगेच नाहीसे होतील.
10 जेव्हा दुष्टांचा सूड घेतला जाईल, तेव्हा नीतिमान लोक आनंद मानतील;
दुष्ट लोकांच्या रक्ताने ते आपले पाय धुतील.
11 तेव्हा लोक म्हणतील,
“नीतिमानाला आताही निश्चितच प्रतिफळ मिळते;
आणि खचित पृथ्वीवर यथार्थपणे न्याय करणारे परमेश्वर आहेत.”