स्तोत्र 32
दावीदाचे स्तोत्र; मासकील
1 धन्य तो मनुष्य,
ज्याच्या अपराधांची क्षमा झालेली आहे,
ज्याच्या पापांवर पांघरूण घातले आहे.
2 धन्य ती व्यक्ती,
ज्याच्या हिशेबी याहवेह पापाचा दोष लावत नाही,
आणि ज्याच्या आत्म्यात कपट नाही.
3 मी गप्प राहिलो,
तेव्हा संपूर्ण दिवस माझी हाडे
माझ्या कण्हण्यामुळे जर्जर झाली.
4 रात्रंदिवस तुमचा हात
माझ्यावर भारी होता;
उष्मकालच्या उष्णतेप्रमाणे
माझी शक्ती सुकून गेली होती.
सेला
*
5 नंतर मी माझी सर्व पातके तुमच्याजवळ कबूल केली
आणि माझे अपराध लपविले नाही.
मी स्वतःशी म्हणालो, “मी याहवेहजवळ
माझी पातके कबूल करेन.”
तेव्हा तुम्ही माझ्या पातकांच्या
दोषाची क्षमा केली.
सेला
6 यासाठी प्रत्येक विश्वासणाऱ्याने तुम्हाला पावण्याची संधी आहे
तोपर्यंत तुमची प्रार्थना करावी;
संकटे जलाच्या महापूरासारखी आली
तरी त्यांना त्याचा स्पर्श होणार नाही.
7 माझे आश्रयस्थान तुम्ही आहात;
संकटात तुम्हीच माझे रक्षण करणार
आणि मुक्ततेच्या गीतांनी तुम्ही मला वेढणार.
सेलाह
8 याहवेह म्हणतात, जो मार्ग तू अनुसरावा त्याचे मी तुला मार्गदर्शन व शिक्षण देईन;
माझी प्रेमळ नजर तुजवर ठेऊन मी तुला बोध करेन.
9 तुमची मनोवृत्ती घोड्यासारखी किंवा खेचरासारखी नसावी,
ज्यांना काही समज नसते.
त्यांना नियंत्रित करण्यासाठी अंकुश आणि लगाम लागतो,
अन्यथा ते आपल्याजवळ येणार नाहीत.
10 दुर्जनांवर अनेक दुःखे येतात.
परंतु जे याहवेहवर विश्वास ठेवतात,
त्यांच्याभोवती त्यांच्या अक्षयप्रीतीचे वेष्टण असते.
11 नीतिमान लोकांनो, याहवेहमध्ये आनंद आणि हर्ष करा;
तुम्ही जे सरळ मनाचे आहात, ते आनंदाने आरोळ्या मारा.
* स्तोत्र 32:4 सेला या इब्री शब्दाचा अर्थ कदाचित गीत गाताना मध्ये थोडे थांबणे असा आहे