स्तोत्र 86
दावीदाची एक प्रार्थना
1 हे याहवेह, माझी विनंती ऐकून मला उत्तर द्या,
कारण मी दीन व दरिद्री आहे.
2 माझे रक्षण करा, कारण मी तुम्हास समर्पित आहे;
तुमच्यावर भरवसा ठेवणार्‍या सेवकाला वाचवा,
तुम्ही माझे परमेश्वर आहात; 3 हे प्रभू, माझ्यावर कृपा करा,
कारण मी दिवसभर तुमचा धावा करतो.
4 हे प्रभू, माझ्या जीवाला आनंद द्या,
कारण मी केवळ तुमच्यावरच श्रद्धा ठेवली आहे.
5 हे प्रभू, तुम्ही क्षमाशील आणि चांगले आहात,
तुमच्याकडे धाव घेणार्‍या सर्वांवर तुम्ही विपुल दया करता.
6 याहवेह, माझी प्रार्थना ऐका;
तुमच्या कृपेसाठी केलेला माझा धावा ऐका.
7 मी आपल्या संकटसमयी तुमचा धावा करेन,
कारण तुम्ही मला उत्तर देता.
8 हे प्रभू, सर्व दैवतांमध्ये तुमच्यासारखा परमेश्वर कुठेही नाही;
तुमची महत्कृत्ये अतुलनीय आहेत.
9 हे प्रभू, तुम्ही निर्माण केलेली सर्व राष्ट्रे,
तुमच्यासमोर सन्मानाप्रत येतील व तुमची आराधना करतील;
तुमच्या पवित्र नामाची थोरवी गातील.
10 कारण तुम्ही महान आहात आणि अद्भुत चमत्कार करता;
तुम्हीच एकटे परमेश्वर आहात.
11 हे याहवेह, तुमचे मार्ग मला शिकवा,
म्हणजे तुमच्या विश्वासूपणावर मी भरवसा ठेवेन;
मला एकचित्त हृदय प्रदान करा,
म्हणजे मी तुमच्या नावाचे भय बाळगेन.
12 माझ्या प्रभू परमेश्वरा, मी माझ्या संपूर्ण हृदयाने तुमचे स्तवन करेन;
मी तुमच्या नामाला सदासर्वकाळ गौरव देईन.
13 कारण माझ्यावर तुम्ही अत्यंत प्रीती करता;
अधोलोकाच्या तळापासून
तुम्ही माझे प्राण सोडविले आहेत.
14 हे परमेश्वरा, उन्मत्त शत्रू माझ्यावर हल्ला करतात;
निर्दयी लोकांची टोळी माझा जीव घेण्याचा प्रयत्न करीत आहे—
त्यांना तुमची काहीही कदर नाही.
15 परंतु हे प्रभू, तुम्ही कृपाळू व दयाळू परमेश्वर आहात,
मंदक्रोध, अति करुणामय आणि विश्वसनीयतेने संपन्न आहात.
16 माझ्याकडे वळून मजवर दया करा;
आपल्या सेवकाच्या वतीने आपले सामर्थ्य दाखवून द्या;
माझे तारण करा, कारण माझ्या आईप्रमाणेच
मी देखील तुमची सेवा करतो.
17 तुमची माझ्यावरील कृपा दाखविणारे चिन्ह मला द्या,
म्हणजे माझे शत्रू ते पाहतील व लज्जित होतील,
कारण हे याहवेह, तुम्ही मला साहाय्य केले आणि माझे समाधान केले.