स्तोत्र 44
संगीत दिग्दर्शकासाठी. कोरहाच्या मुलांचे मासकील
1 हे परमेश्वरा, प्राचीन काळी
तुम्ही आमच्या पूर्वजांच्या
दिवसांत केलेल्या कार्याचे वर्णन त्यांनी आम्हाला सांगितले आणि
आम्ही आमच्या कानांनी ऐकले आहे.
2 तुम्ही आपल्या हातांनी राष्ट्रांना घालवून दिले
आणि तिथे आमच्या पूर्वजांना स्थापित केले;
तुम्ही त्या लोकांना चिरडले
आणि आमच्या पूर्वजांना समृद्ध केले.
3 त्यांच्या तलवारीने त्यांनी हा देश जिंकला नाही,
आणि त्यांच्या बाहुबलाने त्यांना विजयी केले असेही नाही;
हे तुमच्या उजव्या हाताने, तुमच्या भुजांनी
आणि तुमच्या मुखप्रकाशाने हे केले, कारण तुम्ही त्यांच्यावर प्रीती केली.
4 तुम्ही माझे राजा आणि परमेश्वर आहात,
जे याकोबाच्या विजयाचा आदेश देतात.
5 कारण केवळ तुमच्याच शक्तीने व तुमच्याच नावाने,
आम्ही आमचे शत्रू पायाखाली तुडवू शकलो.
6 मी माझ्या धनुष्यावर विश्वास ठेवीत नाही.
माझी तलवार मला कधीही विजय प्राप्त करून देत नाही.
7 आमच्या शत्रूंवर तुम्हीच आम्हाला विजय मिळवून देता;
आमचा द्वेष करणार्‍यांना तुम्ही लज्जित करता.
8 आम्ही सतत परमेश्वराचीच प्रौढी मिरवितो.
आम्ही तुमच्या नावाची प्रशंसा सदासर्वदा करणार.
सेला
9 परंतु आता तुम्ही आम्हाला टाकले आहे व आमची फजिती केली;
आमच्या सैन्यासोबत तुम्ही जात नाही.
10 तुम्ही आम्हास शत्रूंपुढे पाठ फिरविण्यास लावले आहे,
आणि आमचा द्वेष करणारे आम्हाला लुटतात.
11 तुम्ही आम्हाला मेंढराप्रमाणे नष्ट होण्यासाठी सोडून दिले,
आणि राष्ट्रांमध्ये आमची पांगापांग केली.
12 तुम्ही आम्हाला कवडीमोलाने विकले;
तुम्हाला त्याचा काहीच फायदा झाला नाही.
13 तुम्ही आमच्यावर पाठविलेल्या सर्व अरिष्टांमुळे शेजारची राष्ट्रे
आम्हाला हसतात आणि आमची थट्टा करतात.
14 तुम्ही आम्हाला राष्ट्रांमध्ये उपहास असे केले आहे;
लोक आमच्याकडे पाहून डोके हालवितात.
15 सर्व दिवस मी अपमानित राहतो,
आणि लज्जेने माझा चेहरा झाकला आहे.
16 टोमणे मारणारे व दुर्भाषण करणार्‍या शब्दामुळे,
शत्रू आणि सूड उगवणार्‍यांमुळे माझी विटंबना होते.
17 आमच्यावर हे प्रसंग आले असताना
आम्ही तुम्हाला विसरलो नाही;
आम्ही तर तुमचा करार मोडलेला नव्हता.
18 आम्ही तुम्हाला सोडले नाही;
तुमच्या मार्गातून आमचे पाय ढळले नाही.
19 पण तुम्ही आम्हाला चिरडले आणि आम्हाला कोल्ह्यांच्या गुहेत ठेवले.
तुम्ही आम्हाला सर्वात गडद अंधारात लपविले आहे.
20 जर आम्ही आमच्या परमेश्वराचे नाव विसरलो असतो,
किंवा अन्य दैवतांपुढे हात पसरविले असते,
21 तर परमेश्वराला ते समजले नसते काय?
कारण हृदयातील प्रत्येक गुप्त विचार त्यांना माहीत असतात.
22 तरी तुमच्याकरिता आम्ही दिवसभर मृत्यूचा सामना करीत असतो;
वधाची प्रतीक्षा करणार्‍या मेंढरांसारखे आम्हाला गणण्यात आले आहे.
23 हे प्रभू, उठा, जागे व्हा! तुम्ही का झोपलात?
जागृत व्हा! आमचा कायमचा त्याग करू नका.
24 तुम्ही आपले मुख का लपविता?
आमची दुःखे आणि आमचा छळ याकडे तुम्ही दुर्लक्ष का करता?
25 आमचा जीव धुळीस मिळत आहे;
आमची शरीरे जमिनीला चिकटली आहेत.
26 आम्हाला साहाय्य करण्यास उठा;
तुमच्या अढळ प्रीतीने आम्हाला सोडवा.