स्तोत्र 143
दावीदाचे एक स्तोत्र.
1 हे याहवेह, माझी प्रार्थना ऐका,
कृपा करून माझ्या विनवणीकडे लक्ष द्या,
तुमच्या विश्वासूपणा व नीतिमत्वास अनुसरून
माझ्या मदतीच्या हाकेला उत्तर द्या.
2 आपल्या सेवकाचा न्याय करून त्याला शासन करू नका,
कारण जीवितांमध्ये तुमच्यासमोर नीतिमान असा कोणीही नाही.
3 माझ्या शत्रूने पाठलाग करून मला पकडले आहे;
त्याने मला जमिनीवर तुडविले आहे;
जसे दीर्घकाळाच्या मृतास ठेवावे,
तसे त्याने मला अंधारात जखडून ठेवले आहे.
4 माझा आत्मा निराशेने व्याकूळ झाला आहे;
भीतीने मी हतबल झालो आहे.
5 मला पुरातन काळचे स्मरण होत आहे;
तुम्ही केलेल्या अद्भुत कृत्यांचे मी मनन करतो,
आणि तुमचे हस्तकौशल्य माझ्या विचारांचा विषय आहे.
6 मी माझे हात तुमच्यापुढे पसरतो;
शुष्क भूमीसारखा माझा जीव तुमच्यासाठी तहानलेला आहे.
सेला
7 हे याहवेह, त्वरेने मला उत्तर द्या;
माझा आत्मा दुर्बल झाला आहे.
तुम्ही आपले मुख माझ्यापासून लपवू नका,
नाहीतर मी अधोलोकात जाणार्‍यासारखा होईन.
8 प्रातःकाळी तुमच्या वात्सल्याचा मला प्रेमसंदेश येऊ द्या,
कारण मी तुमच्यावर विश्वास ठेवला आहे.
माझे जीवन मी तुमच्या हातात सोपविले आहे,
म्हणून मी कोणत्या मार्गाने चालावे ते मला दाखवा.
9 याहवेह, मला माझ्या शत्रूच्या तावडीतून सोडवा,
कारण मी तुमच्यामध्ये लपलो आहे.
10 तुमच्या इच्छेप्रमाणे वागण्यास मला साहाय्य करा,
कारण तुम्हीच माझे परमेश्वर आहात;
तुमचा उत्तम आत्मा
मला नीतिमार्गाने नेवो.
11 हे याहवेह, तुमच्या नावाचे गौरव व्हावे म्हणून माझे जीवन सुरक्षित ठेवा;
तुमच्या नीतिमत्वास अनुसरून या संकटातून मला बाहेर काढा.
12 माझ्यावरील तुमच्या अक्षय प्रीतीमुळे माझ्या शत्रूंचा नाश करा;
माझ्या सर्व विरोधकांचा नायनाट करा,
कारण मी तुमचा सेवक आहे.