स्तोत्र 98
एक स्तोत्र.
1 याहवेहप्रीत्यर्थ एक नवे गीत गा,
कारण त्यांनी अद्भुत कार्य केले आहे;
त्यांच्या उजव्या हाताने व पवित्र बाहूंनी
तारण मिळविण्याचे कार्य केले आहे.
2 याहवेहने त्यांचे तारण सर्व पृथ्वीला दाखविले आहे,
आणि राष्ट्रांसमक्ष आपली नीतिमत्ता प्रकाशित केली आहे.
3 इस्राएलवरील त्यांची प्रीती
आणि त्यांच्या विश्वसनीयतेचे त्यांना स्मरण झाले आहे;
पृथ्वीच्या सर्व सीमांनी
आपल्या परमेश्वराने केलेले तारण पाहिले आहे.
4 अगे पृथ्वी, याहवेहकरिता अत्यानंदाने हर्षोल्लास कर,
संगीतासह उचंबळून हर्षगीत गा;
5 वीणेवरील संगीताच्या साथीने याहवेहचे स्तवन करा,
वीणेच्या तालात आणि गीतांच्या सुरात गा,
6 शिंगे आणि कर्णे हर्षनादाचा गजर करोत—
याहवेह जे राजा आहेत, यांच्यापुढे आनंदाचा जयघोष करा.
7 महासागर व त्यामधील सर्व स्तुतीचा हर्षनाद करोत,
तसेच पृथ्वी आणि त्यावर राहणारे सर्व प्राणीही करोत.
8 नदीच्या लाटा टाळ्या वाजवोत,
डोंगर व टेकड्या परमेश्वरासमोर हर्षगान करोत;
9 ते सर्व याहवेहच्या उपस्थितीमध्ये गावोत;
कारण पृथ्वीचा रास्त न्याय करण्यासाठी ते येत आहेत.
ते जगाचा आणि सर्व मनुष्यप्राण्यांचा
न्याय त्यांच्या धार्मिकतेने व समानतेने करतील.