स्तोत्र 140
संगीत दिग्दर्शकाकरिता दावीदाची रचना. एक स्तोत्र.
1 याहवेह, मला दुष्ट लोकांपासून सोडवा;
हिंसक लोकांपासून मला सुरक्षित ठेवा.
2 ते सतत मनात दुष्ट योजना करीत असतात
व दररोज युद्ध भडकावित असतात.
3 त्यांनी त्यांच्या जिभा सर्पाच्या जिभेप्रमाणे तीक्ष्ण केली आहे;
नागाचे विष त्यांच्या ओठांवर असते.
सेला
*
4 दुष्टांपासून माझे रक्षण करा, याहवेह;
त्या हिंसक लोकांपासून मला सुरक्षित ठेवा,
कारण मला पाडण्याचा ते कट करीत आहेत.
5 या गर्विष्ठ लोकांनी मला पकडण्यासाठी पाश लपविले आहेत;
त्यांनी रस्त्याच्या बाजूस दोरांचे जाळे पसरले आहे,
आणि माझ्या मार्गावर सापळे रचले आहेत.
सेला
6 याहवेहला मी म्हणतो, “तुम्हीच माझे परमेश्वर आहात.”
याहवेह, माझ्या विनवणीकडे कान द्या.
7 सार्वभौम याहवेह, माझ्या सामर्थ्यवान तारणकर्त्या,
युद्ध समयी तुम्हीच माझे शिरस्त्राण व्हा.
8 या दुष्ट लोकांची अभिलाषा पूर्ण होऊ देऊ नका, याहवेह,
त्यांच्या योजना यशस्वी होऊ देऊ नका.
सेला
9 ज्यांनी मला वेढा घातला आहे, त्यांचे मस्तक गर्वाने उंचावलेले आहे;
त्यांच्या मुखातून निघालेले कपट त्यांच्यावरच उलटो.
10 त्यांच्या मस्तकांवर निखारे पडोत;
ते अग्नीत फेकले जावोत,
जिथून सुटका होणार नाही, अशा खोल खाचात ते टाकले जावोत.
11 या आमच्या भूमीवर निंदकांची वस्ती होऊ नये;
संकटे त्यांना शोधून त्यांचा नाश करोत.
12 मला माहीत आहे की याहवेह गरिबांना न्याय देतात,
आणि गरजवंतांना खात्रीने साहाय्य करतात.
13 निश्चितच नीतिमान लोक तुमची उपकारस्तुती करतील;
आणि नीतिमान तुमच्या समक्षतेत राहतील.
* स्तोत्र 140:3 सेला या इब्री शब्दाचा अर्थ कदाचित गीत गाताना मध्ये थोडे थांबणे असा आहे