स्तोत्र 92
एक स्तोत्र. एक गीत. शब्बाथ दिवसासाठी निर्धारित.
1 याहवेहची स्तुती गाणे,
आणि हे परात्परा, तुमच्या नावाची गीते गाणे उत्तम आहे.
2 प्रातःकाळी तुमच्या करुणामय प्रीतीची,
आणि सायंकाळी तुमच्या विश्वसनीयतेची घोषणा,
3 दशतंत्री सारंगीच्या संगीताद्वारे,
आणि वीणेच्या तालावर गायन-वादन करीत आहे.
4 हे याहवेह, तुमच्या कृत्त्यांनी तुम्ही मला उल्हासित करता;
तुमच्या हाताने केलेल्या कार्यांमुळे मी हर्षगीते गात आहे.
5 हे याहवेह, तुमची कृत्ये किती महान आहेत!
तुमचे विचार किती गहन आहेत!
6 मतिमंद लोकांना त्याचे आकलन होत नाही;
मूर्खांना हे समजत नाही की,
7 दुष्ट लोक गवताप्रमाणे जरी भराभर उगवतात
व त्यांची भरभराट होते,
तरी त्यांच्यापुढे केवळ अनंतकालचा नाशच आहे.
8 परंतु याहवेह तुम्ही सदासर्वकाळ सर्वोच्च आहात!
9 हे याहवेह, तुमच्या सर्व शत्रूंचा,
निश्चितच सर्व शत्रूंचा नाश होईल,
आणि समस्त दुष्कर्म्यांची दाणादाण होईल.
10 परंतु तुम्ही माझे शिंग* रानबैलासारखे उंच केले आहे;
नवीन तेलाने मला अभिषिक्त केले आहे.
11 माझ्या डोळ्यांनी माझ्या शत्रूंचा पराजय पाहिला;
माझ्या विरोधकांची दाणादाण माझ्या कानांनी ऐकली.
12 नीतिमान लोक खजुरीच्या झाडासारखे समृद्ध होतील,
ते लबानोनातील गंधसरूसारखे अभिवृद्ध होतील;
13 जे याहवेहच्या घरात रोपलेले,
आणि परमेश्वराच्या अंगणात लावलेले आहेत, ते समृद्ध होतील.
14 वृद्धापकाळातही ते फळे देतच राहतील,
आणि ते टवटवीत व हिरवेगार राहतील.
15 ते ही घोषणा करतील, “याहवेह नीतिमान आहेत;
ते माझे खडक आहेत; त्यांच्यामध्ये दुष्टता नाही.”
* स्तोत्र 92:10 शिंग सामर्थ्याचे चिन्ह