स्तोत्र 57
संगीत दिग्दर्शकासाठी. “अल्तश्केथ” चालीवर आधारित. दावीदाचे मिक्ताम गाण्याची रचना. दावीद शौलाच्या उपस्थितीपासून निसटून गुहेत लपून बसला त्या संदर्भाचे आहे.
1 माझ्या परमेश्वरा, माझ्यावर दया करा, माझ्यावर दया करा.
कारण मी तुमचा आश्रय घेतला आहे;
संकटे जाईपर्यंत मी तुमच्या पंखांच्या
छायेखाली आश्रय घेईन.
2 जे मला निर्दोष ठरवितात,
त्या सर्वोच्च परमेश्वराचा मी धावा करेन.
3 ते स्वर्गातून साहाय्य पाठवून माझे तारण करतील;
जे माझा पाठलाग करतात त्यांचा ते तिरस्कार करतात;
सेला
*
परमेश्वर त्यांची प्रीती आणि विश्वासूपणा पाठवून देतील.
4 सिंहांनी मला घेरले आहे;
ज्यांचे दात भाले आणि बाण आहेत,
ज्यांची जीभ तीक्ष्ण तलवार आहे
अशा हिंसक स्वभावाच्या मनुष्यांमध्ये मी पडलो आहे.
5 हे परमेश्वरा, तुम्ही गगनमंडळाहून उदात्त केले जावोत;
तुमचे गौरव सर्व पृथ्वी व्यापून टाको.
6 माझ्या पावलांसाठी त्यांनी सापळा लावला आहे—
संकटात मी वाकून गेलो होतो.
माझ्या वाटेवर त्यांनी माझ्यासाठी खड्डा खणला होता—
परंतु ते स्वतःच त्यात पडले आहेत.
सेला
7 हे परमेश्वरा, माझे अंतःकरण खंबीर आहे,
माझे अंतःकरण खंबीर आहे;
मी तुमची स्तुती करीत गायन आणि वादन करणार.
8 हे माझ्या जिवा, जागृत हो!
अगे सारंगी, आणि वीणे, जागृत व्हा!
मी प्रातःकाळाला जागृत करेन.
9 हे प्रभू, मी प्रत्येक राष्ट्रात तुमची स्तुती करेन,
मी सर्व लोकात तुमची स्तुतिस्तोत्रे गाईन.
10 कारण तुमचे वात्सल्य महान असून ते गगनमंडळाला भिडले आहे;
तुमचे विश्वासूपण आकाशाला जाऊन पोहोचते.
11 हे परमेश्वरा, तुम्ही गगनमंडळाहून उदात्त केले जावोत;
तुमचे गौरव सर्व पृथ्वी व्यापून टाको.
* स्तोत्र 57:3 सेला या इब्री शब्दाचा अर्थ कदाचित गीत गाताना मध्ये थोडे थांबणे असा आहे